JY LEES NOU Survivor 2011: Harry, die dosent, van die bord afgevee!
Harry Wiggins, die wiskunde-dosent van Kaapstad, sal seker altyd onthou word as die Survivor-deelnemer wat die versteekte "immunity idol" gevind en toe verloor het.
Ek was oortuig daarvan Hykie sou uitgestem word. Ek het dit dan saam met die lede van my alliansie besluit! Ek kon nie glo Malusi het teen my gestem nie. Ek het gedink hy sou my waarsku as daar enige verandering is. Ons was na aan mekaar. Die vorige aand het ek selfs vir hom 'n deel van my hoender gegee om te eet omdat hy groter as ek is en meer kos nodig het. Ek verstaan nie die besluite wat mense op die eiland geneem het nie. Dit was asof hulle jungle fever gehad het! My hart was gebreek toe ek uitgestem is. Ek wou graag die prysgeld wen en vir 'n oorsese vakansie vir my ouers betaal. Hulle was nog nooit oorsee nie.
Op Survivor moet jy nie onnodig jok nie, want dit gaan jou inhaal. My strategie was om 'n man van my woord te wees. Een van my sterk punte is om legkaarte te bou. Die uitdagings was fisiek ontsettend moeilik, maar ek moet sê, die vervaardigers kon moeiliker legkaarte uitgedink het.
Is jy 'n Survivor-aanhanger?
Ek het elke reeks van die Amerikaanse weergawe van Survivor gekyk. Ek is 'n groot aanhanger en dit was 'n eer om aan Survivor te kon deelneem.
Ek het vooraf geweet Survivor gaan moeilik wees en was psigies voorbereid. Ek het besluit ek gaan nooit moed opgee nie. Ek het besef dis net 'n tydelike situasie en dat ek weer in 'n warm bed gaan slaap, so ek kan maar net sowel uithou.